Pranciškonų gimnazija (Kretinga)

Viešoji įstaiga Pranciškonų gimnazija – dieninė, savarankiško mokymosi bendrojo lavinimo mokykla Kretingoje (J. Pabrėžos g. 4), vykdanti pradinio, pagrindinio, vidurinio ir papildomo ugdymo programas; gimnazija. Įstaigos kodas 190283766. Istorija 1932 m. gegužės 26 d. pranciškonas tėvas A. Dirvelė pašventino kertinį mokyklos akmenį ir buvo pradėti statybos darbai. Spalio 4 d. šv. Pranciškaus šventės metu įvyko naujosios ugdymo įstaigos atidarymo iškilmės. 1933 m. vasarą LR švietimo ministerija suteikė jai gimnazijos teises. Kretingos pranciškonų gimnazijoje dirbo mokytojai, baigę mokslus Lietuvoje ir Vakarų Europoje: tėvas B. Zajančkauskas OFM – Fribūro universitetą, K. Misevičius – Berno universitetą. Į šią ugdymo įstaigą važiavo mokytis jaunuoliai iš visos Lietuvos. Gimnazijoje daug dėmesio buvo skiriama religiniam mokinių lavinimui, auklėjimui, kultūros dalykams. 1940 m. Pranciškonų gimnazija panaikinta. Nuo 1940 m. valstybinė Kretingos gimnazija, nuo 1950 m. gimnazija panaikinta, įsteigta vidurinė mokykla. 1961 m. prie senojo gimnazijos pastato pradėtas statyti didelis priestatas, mokykla labai išsiplėtė – ilgą laiką ji buvo vienintelė vidurinė mokykla mieste. 1976 m. atvėrus duris Kretingos 2-ajai vidurinei mokyklai, ji pradėta vadinti Kretingos 1-ąja vidurine mokykla. 1989 m. į Kretingą grįžę broliai pranciškonai, kuriems vadovavo Astijus Kungys OFM, subrandino mintį įsteigti Kretingos katalikišką vidurinę mokyklą. 1992 m. atidaryta vidurinė mokykla, o 1994 m. katalikiškoje vidurinėje mokykloje įsteigiamos pirmosios gimnazinės klasės. 1998 m. gegužės 28 d. jai suteikiamas gimnazijos statusas, grąžinamas senasis Pranciškonų gimnazijos vardas. 2007 m. gegužę Mažesniųjų brolių ordino Lietuvos Šv. Kazimiero provincija, atstovaujama provincijolo brolio Astijaus Kungio OFM, bei mokyklos bendruomenė, kreipėsi į Kretingos rajono savivaldybės administraciją prašydami leisti dabartinės gimnazijos patalpose įsteigti viešąją įstaigą – Pranciškonų gimnaziją. Šiuo žingsniu norėta atkurti istorinį teisingumą (1932 m. pranciškono tėvo Augustino Dirvelės OFM iniciatyva įkurta gimnazija tuomet priklausė broliams pranciškonams) ir užtikrinti gimnazijos bendruomenės siekį – nuoseklų krikščionišką ugdymą. 2008 m. įkurta VŠĮ Pranciškonų gimnazija. Pranciškonų įsteigtoji gimnazija vykdo pagrindinio ir vidurinio ugdymo programas, taip pat daug dėmesio skiria moksleivių ir mokytojų katalikiškos pasaulėžiūros formavimui. Direktoriai 1932 m. V. Šliageris 1934 m. S. Pupaleigis 1937–1940 m. T. B. Zajančkauskas OFM 1944 m. M. Antanėlis 1945 m. J. Gedgaudas 1947 m. V. Ereminas 1948 m. J. Macelis 1952 m. A. Bakštys 1955 m. A. Daugelė 1967 m. V. Misevičius 1973 m. A. Lukavičius 1987 m. J. Žilinskas 1992 m. Asta Radikienė 2005 m. Andrius Mizgiris 2008 m. Leonas Šidlauskas 2015 m. Alvydas Virbalis OFM Nuorodos Mokyklos svetainė Archyvuota kopija 2007-07-05 iš Wayback Machine projekto.